མི་རྣམས་ཀྱིས་སྲོག་ཐོག་ཉེས་ཆད་དང་ཉེས་ཆད་ཀྱི་དགོས་དོན་སོགས་ཀྱི་གནད་དོན་ལ་མོས་མཐུན་བྱེད་ཀྱི་མེད།འགའ་ཤས་ཀྱིས་ནག་ཉེས་ཁ་ཅིག་ཧ་ཅང་རྫབ་ཆེན་དང་ཧ་ཅང་ཐབས་རྡུགས་ཡིན་པས།ནག་ཉེས་གསོག་མཁན་ལ་སྙིང་རྗེ་རྩ་བ་ནས་བྱེད་མི་དགོས་པ་བསམ་གྱི་ཡོད།ནག་ཉེས་ཀྱི་ཐོག་ལ་སླེབས་སྐབས།མི་ཚེའི་ནང་ངམ་འབྱུང་འགྱུར་གྱི་མི་ཚེའི་ནང་ལེགས་བཅོས་སམ་ཡང་ན་ཆ་སྙོམས་སླར་གསོ་བྱ་རྒྱུའི་བསམ་ཚུལ་འགའ་ཆོས་ལུགས་ཆེ་ཁག་ཚང་མར་ཡོད།འཇིག་རྟེན་བཀོད་པ་པོ་འདོད་པའི་སྲོལ་རྒྱུན་ཁྲོད།འཇིག་རྟེན་བཀོད་པ་པོའི་ཐག་གཅོད་ལ་བརྟེན་པའི་གོ་རྟོགས་ཤིག་ཡོད།གནའ་རབས་ཀྱི་ནང་པའི་གཞུང་ནང་།ལས་རྒྱུ་འབྲས་ཀྱི་རྣམ་གཞག་གིས་སོ་སོའི་ལས་ཀྱི་འབྲས་བུ་མཐར་སོ་སོས་མྱོང་དགོས་པ་ངེས་པར་བསྟན།ཡིད་ཆེས་དེ་གཉིས་ཀས་འགྲོ་བ་མིའི་ཚེ་འདི་སྣང་གི་ལས་དོན་ཐད་ཡ་ང་སྙིང་རྗེ་དགོས་པ་ཁས་ལེན་བྱེད་ཀྱི་ཡོད།ཆོས་ལུགས་ལ་མ་བརྟེན་པའི་ལྟ་སྟངས་ཤིག་གི་ཐོག་ནས།འཆི་བའི་རྗེས་ཉེས་ཆད་དང་ལེགས་སྐྱེས་ཐད་དེ་ལྟའི་ཡིད་ཆེས་མེད་སྟབས།ཉེས་ཆད་ནི་དོན་དངོས་སུ་གང་གི་ཕྱིར་ཡིན་ནམ་ཞེས་པ་དང་།དེའི་དགོས་པ་ནི་འཁོན་ལན་དང་དགྲ་ཤ་བླངས་ནས་མཐར་ནག་ཉེས་གསོག་མཁན་ལ་སྡུག་བསྔལ་མྱོང་དུ་འཇུག་རྒྱུ་དེ་རང་ཡིན་ནམ།ཡང་ན་དེ་ནོར་འཁྲུལ་འཕར་མ་བྱེད་པ་ལས་ཟློག་ཐབས་ཀྱི་ཆེད་ཡིན་ནམ་ཞེས་ངེས་པར་དུ་ང་ཚོས་སོ་སོ་རང་ཉིད་ལ་སྐད་ཆ་འདྲི་དགོས།ངའི་བསམ་པར།ཉེས་ཆད་ཀྱི་དམིགས་ཡུལ་ནི་མཐར་གཞན་ལ་སྡུག་བསྔལ་སྤྲོད་རྒྱུ་དེ་ཁོ་ན་མ་ཡིན་པར།ཉེས་ཆད་ཀྱིས་མནར་དུ་བཅུག་པའི་སྡུག་བསྔལ་ལ་དེ་ལས་ལྷག་པའི་དམིགས་ཡུལ་ཞིག་ངེས་པར་དུ་དགོས།དཔེར་ན།ནག་ཉེས་གསོག་མཁན་ལ་ནག་ཉེས་བསྐྱར་དུ་གསོག་པ་ལས་སེམས་ཞུམ་དུ་འཇུག་པ་དང་།གཞན་གྱིས་བྱ་སྤྱོད་དེ་ལྟར་སྤེལ་བར་འཇིགས་སྣང་བསྐུལ་ནས་འགོག་ཐབས་བྱེད་པ་ལྟ་བུ།དེས་ན་ཉེས་ཆད་ནི་འཁོན་ལན་སློག་ཕྱིར་མ་ཡིན་པར།འགོག་ཐབས་ཀྱི་ཆེད་དུ་ཡིན།